**KONFİDENSİALLIQ MÜQAVİLƏSİ**

**Bakı şəhəri \_\_ oktyabr 2023-cü il**

Hazırkı Konfidensiallıq Müqaviləsi (bundan sonra – Müqavilə) bir tərəfdən vitse-prezidenti **Namiq Əliyev** şəxsində təmsil olunan, **Azərbaycan Güləş Federasiyası**, digər tərəfdən **İcraçı direktoru Fariz Cəfərov** şəxsində təmsil olunan, **Dördüncü Sənaye İnqilabının Təhlili və Koordinasiya Mərkəzi publik hüquqi şəxs** (VÖEN 1307111641) arasında aşağıda göstərilən şərtlər daxilində imzalanır.

**Azərbaycan Güləş Federasiyası** və **Dördüncü Sənaye İnqilabının Təhlili və Koordinasiya Mərkəzi** bundan sonra bu Müqavilədə ayrı-ayrılıqda “Tərəf” və birlikdə “Tərəflər” adlandırıla bilər.

**1. MÜQAVİLƏNİN PREDMETİ**

Bu Müqavilənin predmetini, Tərəflərin bir-birilərinə açıqladıqları bütün məlumatların məxfi (konfidensial) məlumat kimi dəyərləndirilməsi və Tərəflərin onların müvafiq qaydada mühafizəsini təmin etməsi ilə bağlı yaranacaq münasibətlərin tənzimlənməsi təşkil edir.

**2. ƏSAS ANLAYlŞLAR**

2.1 Bu razılaşmanın məqsədləri üçün aşağıdakı anlayışlardan istifadə olunur:

* **Məxfi (konfidensial) məlumat** – tərəflər arasında qarşılıqlı əməkdaşlıq çərçivəsində ötürülən və istifadə olunan bütün informasiya (sənədlər), o cümlədən razılaşmanın bağlanması şərtləri və şəraiti barədə, danışıqların gedişatı haqqında məlumat, bağlanmış və ya bağlanması nəzərdə tutulan müqavilələr ilə əlaqədar informasiya, maliyyə məlumatları və əməkdaşlıq çərçivəsində əldə olunan digər məlumatlar.
* **Məxfi məlumatları alan (istifadə edən) tərəf** – məxfi məlumatları ötürən (açıqlayan) tərəfdən qəbul edən (istifadə edən) şəxs;
* **Məxfi məlumatları ötürən (açıqlayan) tərəf** – məxfi məlumatı qəbul edən (istifadə edən) tərəfə ötürən (açıqlayan) şəxs
* **Məxfi məlumatların ötürülməsi** –müqaviləyə uyğun həcmdə və şərtlərdə, müqavilədə nəzərdə tutulmuş məxfiliyin qorunması tədbirlərinə riayət olunmaqla məlumatların ötürülməsi;
* **Məxfi məlumatın açıqlanması** – məlumatların müqavilə və qanunlara əsasən buraxılış/alınma/təqdim etmə hüququ olmadan istənilən mümkün üsulla (şifahi, yazılı, digər üsullar, o cümlədən texniki vasitələrlə) üçüncü şəxslərə məlum olması ilə nəticələnən hərəkət və ya hərəkətsizlik;
* **İcazəsiz açıqlama** – bu Müqavilənin şərtlərinin pozulması ilə və ya Məlumatı verən Tərəfin buna yazılı icazəsi olmadan Məxfi məlumatın açıqlanmasıdır.

2.2. **Məxfi Məlumatdan istisnalar**. Məxfi Məlumatla bağlı konfidensiallıq öhdəliyi aşağıdakı məlumatlara şamil edilmir:

- Hər hansı Tərəf və onun nümayəndələri tərəfindən açıqlanması halları istisna olmaqla cəmiyyət üçün açıq olan məlumatlar;

- Tərəflərdən biri, yaxud onun adından digər Tərəfə təqdim olunana qədər digər Tərəfin qanuni sahibliyinə daxil olan, və yaxud digər Tərəfə konfidensiallıq öhdəliyi olmayan başqa üçüncü şəxslər tərəfindən təqdim olunan məlumatlar;

- Tərəflərdən biri üçün qeyri-konfidensial olan, digər Tərəfə məxsus olmayan mənbədən açıqlanan məlumat; və müstəqil şəkildə Tərəflərdən biri tərəfindən tərtib olunan məlumatlar.

- Müvafiq qanunvericiliyin tələblərinə uyğun və ya hər hansı məhkəmə və ya inzibati prosedur və ya məhkəmə qərarı nəticəsində açıqlanması tələb edilən məlumatlar.

**3. TƏRƏFLƏRİN HÜQUQ VƏ VƏZİFƏLƏRİ**

3.1. Tərəflər razılaşır ki, öhdəliklərin yerinə yetirilməsi zamanı onlara məlum olan konfidensial məlumatı məxfi saxlayacaqlar.

3.2. Tərəflər ötürülmə (açıqlama) formasından (yazılı, şifahi, elektron poçt vasitəsilə və s.) asılı olmayaraq bütün məxfi (konfidensial) məlumatlara dair məxfilik rejiminə əməl etməlidirlər

3.3. Tərəflər, bu Müqavilənin predmeti və bu Müqavilə ilə tənzimlənən münasibətlər əsasında formasından asılı olmayaraq ona (və ya onun səlahiyyətli nümayəndələrinə) verilən bütün məlumat və ya sənədləri konfidensial sayır və onların gizliliyini qoruyur.

3.4. Tərəflər məxfi məlumatların qorunması üçün bütün zəruri tədbirləri həyata keçirilir. Məlumatı verən tərəfin Məxfi Məlumatı, məlumatı alan tərəfin işçilərinə yalnız onların bilmələrinə ehtiyac olan dərəcədə və ya onların öz vəzifələrini və ya müvafiq Tərəfin müqavilə öhdəliklərini icra etməsi məqsədilə verilə bilər. Belə məlumat verilməzdən öncə məlumatı alan Tərəf bu məlumatın yönəldiyi bütün işçilərinə bildirir ki, bu məlumat konfidensial xarakter daşıyır və məlumatı əldə edən müvafiq işçilər onun məxfiliyini qorumalıdır.

3.5. Məlumatı alan Tərəf qarşı tərəfə aid konfidensial məlumatı icazəsiz şəkildə açıqlayarsa, məlumatı açıqlayan Tərəf digər Tərəfə bu barədə dərhal yazılı xəbərdarlıq etməli və nəticədə Məlumatı verən tərəfin hüquqlarının pozulmasının qarşısını almaqda ona yardım etməlidir. Müvafiq məlumatın icazəsiz istifadəsi zamanı iddialar qaldırılan zaman məlumatı açıqlayan Tərəf əməkdaşlıq etməlidir və tələb olunan kompensasiyanı təmin etməlidir.

3.6. Məxfi məlumatların hər hansı üçüncü tərəfə açıqlanmasına yalnız qarşı tərəfin yazılı razılığı əsasında və yaxud qüvvədə olan qanunvericiliyə uyğun olaraq səlahiyyətli şəxslərin rəsmi sorğusuna əsasən yol verilə bilər.

3.7. Məlumatı alan Tərəf Məlumatı verən Tərəfin yazılı tələbi əsasında bütün Məxfi Məlumatı əks etdirən sənədlərin bütün nüsxələrini Məlumatı verən Tərəfə qaytarmalı və ya onun tələbi əsasında məhv etməlidir. Məxfi Məlumatı qaytaran Tərəf Məxfi Məlumatı əks etdirən bütün sənədlərin və onların nüsxələrinin qaytarılmasını və ya məhv edildiyini təsdiq edən və ən yüksək vəzifəli şəxs tərəfindən imzalanan və möhürlənən arayışı təqdim etməlidir.

3.8. Tərəflərin heç biri bu Müqavilənin mövcudluğu barədə məlumatı və ya Məlumatı verən Tərəflə bağlı təfsilatları onun yazılı razılığı olmadan hər hansı şəkildə açıqlaya, və ya yaya bilməz.

**4. LİSENZİYALARIN OLMAMASI**

Məlumatı verən tərəfin Məxfi Məlumatı və bütün müvafiq hüquqları onun müstəsna mülkiyyətində qalır. Tərəflərin hər biri təsdiqləyir ki, bu Müqavilə ilə digər şərtlər nəzərdə tutulmayıbsa, qarşı Tərəfin Məxfi Məlumat təqdim etməsi lisenziya əsasında həmin məlumatla bağlı hər hansı hüquqların təqdim edilməsi kimi təfsir edilməyəcək. Məlumatı alan tərəf Məlumatı verən tərəfdən aldığı Məxfi Məlumatın mühüm kommersiya sirrini əhatə etdiyini qəbul edir.

**5. HÜQUQLARDAN İMTİNA**

Hər hansı bir Tərəfin öz öhdəliyini icra etməməsi nəticəsində yaranan hüquqları qarşı Tərəfin həyata keçirməməsi həmin hüquqlara xətər yetirmir və ya onlardan imtina təşkil etmir. Tərəflərdən birinin icra etməli olduğu hər hansı öhdəlikdən digər Tərəfin imtinası qarşı Tərəf tərəfindən bu cür öhdəliyin və ya bu Müqaviləyə uyğun digər öhdəliklərin sonrakı həyata keçirilməsindən imtina təşkil etmir.

**6. MƏSULİYYƏT**

Bir Tərəf təqsirli olaraq digər Tərəfə vurduğu zərərə və bu Müqavilə üzrə üzərinə götürdüyü öhdəliklərin tam və ya lazımınca yerinə yetirilməməsinə görə digər Tərəf qarşısında tam həcmdə məsuliyyət daşıyır.

**7. MÜBAHİSƏLƏRİN HƏLLİ VƏ TƏTBİQ EDİLƏN HÜQUQ**

7.1. Bu Müqavilənin icrası ilə bağlı Тərəflər arasında meydana çıxan bütün mübahisələr danışıqlar yolu ilə nizama salınır.

7.2. Danışıqların 30 (otuz) təqvim günü ərzində müsbət nəticə vermədiyi hallarda isə, mübahisə və fıkir ayrılıqlarına Azərbaycan Respublikasının qanunvericiliyinə uyğun olaraq müvafiq məhkəməsində baxılacaq.

**8. DİGƏR MADDƏLƏR**

8.1. Bu Müqavilə hər iki Tərəfdən imzalandıqdan sonra **\_\_\_ oktyabr 2023-cü il** tarixində qüvvəyə minir və Tərəflərin qarşılıqlı yazılı razılaşması ilə xətm edilənə qədər qüvvədə qalacaq.

Bu Müqavilə əsasında açıqlanan Məxfi Məlumatlar ilə bağlı qarşılıqlı münasibətlər Müqavilənin qüvvədə olma müddətində və burada qeyd olunan qaydalara uyğun olaraq xitam vermə tarixdən sonrakı 10 (on) il ərzində bu Müqavilənin şərtlərinə uyğun olaraq tənzimlənəcək.

8.2. Bu Müqavilənin şərtlərinə əlavələr və dəyişikliklər yalnız tərəflərin yazılı razılığı əsasında edilə bilər.

8.3. Bu Müqavilə hər tərəf üçün eyni hüquqi qüvvəyə malik nüsxə olmaqla eyni hüquqi qüvvəyə malik 2 (iki) nüsxədə, Azərbaycan dilində tərtib olunmuşdur.

8.4. Bu Müqavilənin hər hansı müddəasının etibarsızlığı, qüvvəsini itirməsi, və ya icra oluna bilməməsi onun digər müddəalarının etibarlılığına, qüvvəsinə və icra oluna bilməsinə təsir etmir və onlar tam qüvvəsini saxlayır.

8.5. Bu Müqavilə Tərəflər arasındakı bütövlükdə razılaşmanı təşkil edir və onlar arasında Müqavilənin predmetinə dair əvvəllər əldə edilmiş razılaşma və müqavilələrdən üstün hesab edilir.

8.6. Bu Müqavilədə nəzərdə tutulan və ya tələb edilən bütün bildirişlər yazılı şəkildə olmalı və kuryer xidməti, sifarişli və ya sertifikatlı poçt ilə, və ya faks vasitəsilə (göndərən daha sonra sənədin əslini göndərməlidir, əgər sənədin əsli 30 (otuz) təqvim günü ərzində göndərilməzsə, faks qəbul edilməmiş hesab edilir) aşağıda göstərilən ünvanlara və faks nömrələrinə göndərilməlidir. Müqavilədə başqa qayda nəzərdə tutulmayıbsa , bildirişlər təqdim edilməsi barədə qəbz alındığı (və ya zərf üzərində müvafiq qeyd edildiyi) gündə çatdırılmış hesab edilir.

**9. HÜQUQİ ÜNVAN VƏ REKVİZİTLƏR**

|  |  |  |
| --- | --- | --- |
| |  | | --- | | **Azərbaycan Güləş Federasiyası**  **\_\_\_\_\_\_\_\_\_\_\_\_\_\_\_\_\_**  imza və M.Y. | |  |   **“Dördüncü Sənaye İnqilabının Təhlili və Koordinasiya Mərkəzi” PHŞ**  VÖEN 1307111641  Ünvan: Bakı şəh., Yasamal ray.,  Murtuza Muxtarov 194    **İcraçı direktor:**  **F.T.Cəfərov**      **\_\_\_\_\_\_\_\_\_\_\_\_\_\_\_\_\_**  imza və M.Y. |